Eto am-pamaranana dia tiana ny mampahatsiahy fa mifantoka tamin’ny endriky ny fampianarana araka ny nahitana azy tao amin’ny sekoly akanin’ny marenina ao amin’ny kilasy ambaratonga faharoa dingana faharoa ny fanadihadiana naroso teto. Ankoatra ny maha dingana tsy maintsy lalovana ny fanolorana asa fikarohana, dia natao koa ny fanadihadiana mba hisedrana ny fahalalana azo nandritra ny dimy taona niofanana tao amin’ny sekoly fanomanana ho mpampianatra. Ezaka hitondrana ny anjara biriky eo amin’ny fomba fampianarana ny taranja malagasy no mitarika anay hisafidy ny lohahevitra. Dingana telo lehibe no nolalovana tamin’ny fanatanterahana ny asa voalohany, ny fitrandrahana ireo tahirin-kevitra sy boky mahakasika ny lohahevitra. Nodinihina sy nofantenana ireny rehetra ireny vao narafitra ny asa. Faharoa, ny firesahana mivantana tamin’ny tompon’andraikitry ny sekoly izay tena nanampy betsaka tokoa. Ary farany, ny fanatrehana mivantana ny fomba fampianarana izay nahatarafana ny fizotry ny fampianarana tao amin’ny kilasy nanaovana fanadihadiana. Tsy mandeha ho azy anefa ny asa, fa nisy ireo olana nosetraina teny an-dalam-pikarohana toy ny fahateren’ny fotoana, ny tsy fahampian’ny boky. Na izany aza ny zava-nitranga, dia nezahina hatrany ny hahatontosa ny asa hatramin’ny farany. Haitsikera roa samy hafa no nampiasaina tamin’ny fanadihadiana ny haitsikeran’ny fifandraisana ary ny haitsikeran’ny haifampianarana. Ny lalan-tsain’i roman jakobson no nosafidina tamin’ny haitsikeran’ny fifandraisana ny hafatra no vontoatin’ny fifandraisana, ary tsy maintsy mifanaraka ny rafi- pamantarana ho an’ny mpandefa sy ny mpandray hafatra mba hampahomby ny fifaneraserana. Nampifandraisina tamin’izany lalan-tsaina izany ny fifandraisana misy eo amin’ny sekoly akanin’ny marenina. Fantatra tamin’izany fa ny tenin’ny tanana no fitaovana fampitan-kafatra ampiasaina ao amin’ny sekoly, na ny tompon’andraikitra, na ny mpianatra dia tsy maintsy mahafehy izany mba hahalavorary ny fifandraisana. Tamin’ny haitsikeran’ny fampianarana kosa no nampiharana fomba fijery telo ny fomba fijery behavioriste dia manome lanja kokoa ny taranja ampianarina ; ny fomba fijery cognitivisme kosa dia mijery amin’ny ampahany ny mpianatra ny constructivisme indray dia manome lanja tanteraka ny mpianatra. Na dia samy manana izay omeny lanja kokoa aza ireo fomba fijery ireo, dia tsapa fa mifameno ary azo ampiasaina tsara mandritra ny fanatanterahana ny fampianarana. Narindra tao anatin’ny fizarana telo lehibe ny asa tao amin’ny fizarana voalohany no nampahafantarana ny mombamomba ny sekoly akanin’ny marenina. Naseho tamin’izany ny mahakasika ny marenina sy ny manodidina azy. Nasongadina tamin’izany fa mety ho aretina na hatrany am-bohoka no mahatonga ny tsy fandrenesana. Azo atao tsara anefa ny mitsabo ny sofina. Raha sanatria efa mby amin’ny tsy fandrenesana intsony, dia misy ny fanampiana sy toro-hevitra amin’ny alalan’ny fanatonana ny mpitsabo efa voatokana ho amin’izany. Taorian’izany no nampahafantarana ny tantara maneho ny niandohan’ny sekolin’ny marenina izay miankina amin’ny fiangonana loterana. Navoitra tamin’izany fa ny misionera no nanorina ny sekoly. Rehefa las aizy ireo, dia nankininy tamin’ny fiangonana loterana ny fikarakarana ny sekoly, ary ankehitriny dia ahitana azy isaky ny faritany eto madagasikara. Anisan’ireny ny sekoly akanin’ny marenina eto amin’ny faritanin’antananarivo. Ny fizarana faharoa dia nentina naneho ny fitondran-tsekoly sy ny fampianarana misy ao. Maro no voaresaka tamin’izany, toy ny lamim-pitondrana arahina ao amin’ny sekoly, ireo sampam-pianarana misy ao, ary ny fandaharan’asan’ny sekoly. Voamarika tamin’izany fa kilasimandry ny ankamaroan’ny mpianatra, ary miezaka ny haha olom-banona azy ireo ny tompon’andraikitra rehetra. Novelabelarina tamin’ity fizarana ity ihany koa fa manaraka ny fandaharam-pianarana avoakan’ny ministeran’ny fampianarana ny mpianatra marenina. Ny tenin’ny tanana no fitaovam-pifaneraserana amin’ny fampitana ny lesona, ary ny fafana, ny tsaoka, ny boky, ny lahatsoratra voafantina, ary ny takelaka no fitaovana hafa manampy izany. Raha ny teo amin’ny fomba fampitana lesona indray, dia nambara fa manao tolotra ny mpampianatra. Rehefa izay, miainga amin’ny zavatra hita maso ny fanazavana, ary kendrena hatrany mba ho tsotra, fohy mazava. Fomba samihafa avy eo no anaovana ny famerimberenana. Amin’ny fotoanan’ny fampiharana, dia miezaka manatontosa izany ny mpianatra tsirairay, ary eo ambany fanaraha-mason’ny mpampianatra izany. Misy ihany koa ny fotoana fampandraisana anjara ny mpianatra mba hoentina hampivelarana azy ireo. Natokana hanolorana soso-kevitra heverina fa hanatsarana ny fomba fampianarana ny fizarana fahatelo sady farany. Mialoha ny nanomezana ny tolo-kevitra anefa, dia noheverina fa ilaina ny nandravona ireo hevitra voalaza momba ny fampianarana tao amin’ny fizarana faharoa. Avy amin’izany no nanatsoahana ny mety sy ny tsy mety, ny tsara tokony hotanana ary ny lesoka tokony harenina. Rehefa izany dia naroso ny tolo-kevitra ho fanatsarana ny fampianarana. Niaingana tamin’ny soso-kevitra ho an’ny mpampianatra izany. Navoitra tao ireo fomba hanatsarana ny fampitana lesona ho an’ny mpianatra mba hahatonga azy ireo ho liana sy tsy hatoritory mandritra ny fampianarana ny taranja malagasy. Tao ihany koa no